በኮሮና ቫይረስ የተያዙ ሰዎች ቁጥር 55 ደረሰ
 አዲስ አበባ፦ በኮሮና ቫይረስ የተያዙ ሰዎች ቁጥር 55 መድረሱን የጤና ሚኒስቴር አስታወቀ፡፡ የጤና ሚኒስትሯ ዶ/ር ሊያ ታደሰ ትናንት እንዳስታወቁት ባለፉት 24 ሰአት የላቦራቶሪ ምርመራ ከተደረገላቸው 225 ሰዎች ውስጥ ሶስቱ በኮሮና ቫይረስ ተጠቅተዋል፡፡  ይህም በበሽታው የተያዙ ሰዎችን ቁጥር 55 አድርሶታል፡፡ ቫይረሱ እንዳለባቸው የተረጋገጠው ሶስቱም ግለሰቦች ኢትዮጵያውያን መሆናቸውን ገልጸው፤ ሁለቱ የውጭ አገር የጉዞ ታሪክ ያላቸውና በ29 ዓመት የእድሜ ክልል ውስጥ የሚገኙና ከዱባይ መጥተው በለይቶ ማቆያ ውስጥ ክትትል ሲደረግላቸው የነበሩ ናቸው ብለዋል፡፡  አንደኛው ግለሰብ የ36 ዓመት እድሜ ያለውና በአማራ ክልል የአዊ ዞን አዲስ ቅዳምን ከተማ ነዋሪ ሲሆንየውጭ አገር የጉዞ ታሪክ የሌለው እንዲሁም በበሽታው ከተያዘ ሰው ጋር ንክኪ እንዳለው ተጠርጥሮ ምርመራ የተደረገለት ነው። ቫይረሱ ከተገኘባቸው መካከል አንድ ሰው ወደ ጽኑ ህሙማን ማቆያ ገብቷል፤ በዚህም መሰረት በጽኑ ህሙማን ማቆያ ውስጥ ያሉ ዜጎች ቁጥር ሁለት ደርሷል።  የጤና ሚኒስቴር ህብረተሰቡ የቫይረሱን ስርጭት ለመግታት የወጡ መመሪያዎችን ተግባራዊ እንዲያደርግ እንዲሁም ቫይረሱ ከተገኘባቸው ጋር የቅርብ ንክኪ ያላቸው ግለሰቦች ባሉበት ክልል በተዘጋጀ የነጻ የስልክ መስመሮች በመደወል ሪፖርት እንዲያደርጉም አሳስቧል።  ቫይረሱ ወደ ኢትዮጵያ ከገባ ጀምሮ እስካሁን ባለው ሂደት ለ2 ሺ496 ሰዎች የላቦራቶሪ ምርመራ መከናወኑን ሚኒስትሯ አመልክተዋል። ቫይረሱ ከተገኘባቸው ሰዎች መካከል አራቱ ማገገማቸውን፤ ሁለቱ ደግሞ ህይወታቸው ማለፉን እንዲሁም ሁለት ግለሰቦች ደግሞ ወደ አገራቸው መሸኘታቸው ይታወሳል።አዲስ ዘመን ሚያዝያ 1/2012
ዳግማዊት ግርማ